कातिक मासक इजोरिया पक्षक त्रयोदशी तिथिकेँ विद्यापतिक अवसान दिवसक ठेकान हुनकहि एकटा रचनाक माध्यमसँ सभ केओ अकानति छथि. हुनक जन्म आ' मृत्युक बरखक संबंधमे विद्वानक बीच मतैक्य नहि अछि मुदा जे कोनो शोध आइ धरि सोझाँ आएल अछि ताहिसभक आधारपर मानल जाइछ जे चौदहम शताब्दीक उत्तरार्धसँ पन्द्रहम शताब्दीक पूर्वाध धरि लगभग एक सय बरखधरि विद्यापतिक जीवन काल रहल होयत. कविकोकिल विद्यापतिक कोनो जीवनी उपलब्ध नहि अछि जाहिसँ हुनक जन्म आ' मृत्युक तिथि निजगुत भऽ सकए आ' एहनमे विद्वान लोकनि अपन-अपन व्याख्याक आधारपर हुनक कालनिर्धारण करैत भेटैत छथि मुदा एहि विषयपर मतैक्यक कोनो खास खगता आब बुझना नइ जाइत अछि किएकतऽ जे कविकोकिल अपन रचनाक बदौलति अमर भऽ गेल छथि हुनक जन्म आ' मृत्युक दिन इतिहासकारक अलावे आन ककरो लेल बहुत बेसी महत्व नहि रखैत अछि आ' तैँ हुनकर जन्म-मृत्युक काल-निर्धारणपर चर्च करबासँ नीक जे हुनक सृजनशील पक्षक चिंतन करी आ' विभिन्न संदर्भमे ओकर प्रासंगिकताक मूल्यांकन करी.
 तत्कालीन गढ़-बिसफी आ' आजुक बिसफी गामक कविपति विद्यापतिक कतिपय वंशज एक पर एक उद्भट विद्वान भेलाह आ' अदौसँ मिथिलाक राज दरबारमे दरबारी भेलाह. किनको राजपंडित तऽ किनको महामत्तक प्रतिष्ठित पद भेटल. राजपण्डित जयदत्त ठाकुरक पौत्र आ' राजपण्डित गणपति ठाकुरक पुत्र विद्यापति ठाकुर स्वयं मिथिलाक कीर्तिपुरूष महाराज शिवसिंहक दरबारमे मुख्य संधि-विग्रहीक उच्चपदकेँ सुशोभित कएलनि. राजपंडित आ' विद्वत वंशक सपूत विद्यापति मात्र अपन कौलिक परंपराक निर्वाहेटा नहि कएलनि अपितु अपन लोकप्रिय पदावलीक कारणेँ जनकवि सेहो बनि गेलाह. विद्वान लोकनिक मानब छनि जे विद्यापतिक दूटा विवाह छलनि. प्रथम पत्नीसँ दूटा बालक नरपति आ' हरपति एवं दोसर पत्नीसँ एकटा बालक वाचस्पति ठाकुर आ' एकटा पुत्री दुल्लहि छलनि.
 बड़ सुखसार पाओल तुअ तीरे । छोड़इत निकट नयन बह नीरे । ।
 करजोरि बिनमओ विमल तरंगे । पुनि दरसन होय पुनमति गंगे । ।
 एक अपराध छेमब मोर जानी । परसल माए पाय तुअ पानी । ।
 की करब जपतप जोग धेयाने । जनम कृतारथ एकहि सनाने । ।
 भनइ विद्यापति समदओं तोही । अंतकाल जनु विसरहुँ मोही । ।
 दुल्लहि तोर कतय छथि माय । कहुन ओ आबथि एखन नहाय । ।
 वृथा बुझथु संसार विलास । पल-पल नाना भौतिक त्रास । ।
 माए बाप जओँ सद्गति पाब । सन्नति कहाँ अनुपम सुख आब । ।
 विद्यापतिक आयु अवसान । कार्तिक धवल त्रयोदशी जान । ।
 महाकविकेँ कोटिशः नमन करी, भरि-भरि शब्दक पुष्पांजलि ।
 धन्य मिथिला धन्य मैथिली , जनमलथि जतय विद्यापति । । 